สมคิดมั่นใจ“ประยุทธ์”นั่งเก้าอี้นายกต่อ
หัวหน้าทีมเศรษฐกิจรัฐบาลสั่งกระทรวงการคลังเดินหน้ากระตุ้นเศรษฐกิจ มั่นใจ “ประยุทธ์” นั่งเก้าอี้นายกรัฐบาลใหม่
19 เม.ย. 2562

หัวหน้าทีมเศรษฐกิจรัฐบาลสั่งกระทรวงการคลังเดินหน้ากระตุ้นเศรษฐกิจ มั่นใจ “ประยุทธ์” นั่งเก้าอี้นายกรัฐบาลใหม่
นายสมคิด จาตุศรีพิทักษ์ รองนายกรัฐมนตรี เปิดเผยในการประชุมผู้บริหารระดับสูงกระทรวงการคลัง ว่า การบริหารงานในรัฐบาลปัจจุบันที่เหลือไม่ถึง 1 เดือน ขอให้กระทรวงการคลังเดินหน้าดูแลเศรษฐกิจให้ขยายตัว เพราะเศรษฐกิจเริ่มส่งสัญญาณชะลอตัว ซึ่งไม่ได้เป็นปัญหามาจากความไม่ชัดเจนการเมืองที่ยังตั้งรัฐบาลใหม่ไม่ได้ แต่มาจากปัจจัยภายนอกเศรษฐกิจชะลอตัว
อย่างไรก็ตาม การดำเนินนโยบายเศรษฐกิจของประเทศ ยังคงเป็นไปตามนโยบายเดิมที่มีอยู่ในปัจจุบัน โดยมั่นใจว่า พลเอกประยุทธ์ จันทร์โอชา นายกรัฐมนตรี จะสามารถกลับมาเป็นนายกรัฐมนตรีได้ต่อไป
“4-5 ปีที่ผ่านมา กระทรวงการคลังดูแลเศรษฐกิจมาอย่างต่อเนื่อง โดยการมาที่กระทรวงการคลังครั้งนี้ เพื่อมารับฟังข้อมูลด้านเศรษฐกิจในปัจจุบันว่ามีการเปลี่ยนแปลงอย่างไรบ้าง เพื่อหาแนวทางในการดูแลเศรษฐกิจอย่างเหมาะสม” นายสมคิด กล่าว